雜諷九首 八
作者：陸龜蒙
朝代：唐

paragraphs: 橫笛喝秋風，清商入疏越。
君居不夜城，肯怨孤戍月。
吳兵甚犀利，太白光突兀。
日已費千金，厪聞侵一撥。
豈無惡年少，縱酒遊俠窟。
募爲敢死軍，去以梟叛卒。
豈無中林士，貫穿學問骨。
兵法五十家，浩蕩如溟渤。
高懸鹿皮睡，清澗時依樾。
分已諾煙霞，全遺事干謁。
既非格猛獸，未可輕華髪。
北面師其謀，幾能止征伐。
何妨秦堇勇，又有曹劌說。
堯舜尚詢芻，公乎聽無忽。